เปิดเซฟ 'เชิญยึด' เงินทักษิณ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

นายไกรสร บารมีอวยชัย ผู้ช่วยผู้จัดการใหญ่ ผู้จัดการฝ่ายกฎหมาย ธนาคารกรุงเทพ เปิดเผยว่า ขั้นตอนปฏิบัติขึ้นกับคำตัดสินของศาล ถ้าศาลมีคำสั่งยึดทรัพย์ ก็จะมีหน่วยงานที่เกี่ยวข้องเข้ามาบังคับคดีต่อ ซึ่งอาจจะเป็นกระทรวงการคลัง คัดสำนวนคำตัดสินแล้วส่งมาที่ธนาคารพาณิชย์
ธนาคารพาณิชย์ก็ต้องปฏิบัติตามคำสั่งว่าจะให้ส่งเงินเข้าแผ่นดินด้วยวิธีการอย่างไร เข้าบัญชีอะไร ระยะเวลาในการดำเนินการก็แล้วแต่หน่วยงานที่บังคับคดีมา
แต่ถ้าออกเป็นคำสั่งยึดทรัพย์ก็ไม่มีปัญหา เพราะถึงอย่างไรเงินและทรัพย์สินก็ตกเป็นของแผ่นดินแล้ว
กรณีศาลมีคำตัดสินคืนเงิน ศาลจะสั่งให้หน่วยงานที่เคยเป็นผู้ขออายัดบัญชี มาถอนคำสั่งอายัด ซึ่งเมื่อมีหนังสือมาแล้วธนาคารก็จะเลิกทำการอายัด แล้วหลังจากนั้นก็เป็นสิทธิของผู้ฝากที่สามารถมาถอนเงินออกไป
******
ธนาคารไทยพาณิชย์ แจ้งว่า ตามที่ศาลฎีกาแผนกคดีอาญาของผู้ดำรงตำแหน่งทางการเมืองที่พิพากษาให้เงินที่ได้จากการขายหุ้นและเงินปันผลจำนวน 46,373 ล้านบาทเศษ พร้อมดอกผลจากบัญชีเงินฝากและหน่วยลงทุนที่ คตส. ได้อายัดไว้ตกเป็นของแผ่นดินธนาคารในฐานะผู้ดูแลบัญชีเงินฝากและหน่วยลงทุนที่เกี่ยวข้องส่วนหนึ่ง ขอเรียนว่า จะยึดถือและปฏิบัติตามคำพิพากษาของศาลฎีกาฯ อย่างเต็มที่
ขั้นตอนต่อไป ธนาคารต้องได้รับหมายบังคับคดีเป็นทางการจากศาลฎีกาแผนกคดีอาญาฯ หลังจากนั้น จึงปฏิบัติตามคำสั่งในหมายบังคับคดีสำหรับเงินฝากส่วนที่เกี่ยวข้องต่อไป
การดำเนินการนำส่งเงินตามคำพิพากษาของศาลฎีกาฯ ธนาคารขอเรียนยืนยันว่า จะไม่มีผลกระทบต่อสถานะทางการเงิน หรือฐานะสภาพคล่องของธนาคาร และการมีธุรกรรมรับฝากหรือถอนเงินเป็นจำนวนสูงในระดับหลักหมื่นล้านบาทต่อวันถือเป็นธุรกรรมปกติสำหรับธนาคารขนาดใหญ่และมีระบบงานรองรับอยู่แล้ว 
ดังนั้น การนำส่งเงินอายัดตามคำสั่งในหมายบังคับคดีในเงินฝากที่เกี่ยวข้องจะไม่ส่งผลกระทบต่อการดำเนินงานของธนาคาร 
ผู้บริหารธนาคารไทยพาณิชย์ เปิดเผยว่า ธนาคารได้เตรียมเงินสดไว้รองรับการถอนเงินฝากหรือโอนเงินฝากของครอบครัวชินวัตรไปเป็นของรัฐแล้ว
สำหรับเงินดังกล่าวถูกอายัดไว้เมื่อเดือน มิ.ย. 2550 จำนวน 3.96 หมื่นล้านบาท ส่วนใหญ่เป็นเงินฝากประจำ โดยอัตราดอกเบี้ยในขณะนั้นอยู่ที่ประมาณ 12% ระยะเวลาที่ถูกอายัดราว 2 ปี 8 เดือน ดอกเบี้ยที่ได้รับก็น่าจะไม่ต่ำกว่า 1,2001,700 ล้านบาท
******
นางภัทรียา เบญจพลชัย กรรมการผู้จัดการตลาดหลักทรัพย์แห่งประเทศไทย กล่าวว่า กระบวนการอายัดทรัพย์มีอยู่แล้ว ส่วนจะดำเนินการอย่างไรต่อไปขณะนี้รอคำตัดสินของศาล
แหล่งข่าวจากศูนย์รับฝากหลักทรัพย์ กล่าวว่า หากศาลฎีกาฯ ตัดสินออกมาให้มีการถอนเงินได้บางส่วน ต้องให้หน่วยงานที่เกี่ยวข้องทำหนังสือขอถอนเงินออกไป
******
นายรพี สุจริตกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย กล่าวว่า ในกรณีทั่วไปที่มีคำสั่งอายัดทรัพย์สินไม่ว่าจะเป็นของใครก็ตาม บลจ. จะต้องถือทรัพย์สินนั้นเอาไว้ และรอคำสั่งเปลี่ยนแปลงจากเจ้าพนักงาน แต่ทรัพย์สินที่มีอยู่จะได้รับผลตอบแทนจากการลงทุนตามปกติ
“ผมไม่สามารถยืนยันได้ว่ามีทรัพย์สินของ พ.ต.ท.ทักษิณ หรือครอบครัว อยู่ที่ บลจ.กสิกรไทย หรือไม่ เพราะเป็นความลับของลูกค้า” นายรพี กล่าว
******
นายธีรศักดิ์ สุวรรณยศ กรรมการผู้จัดการธนาคารอิสลามแห่งประเทศไทย กล่าวว่า พ.ต.ท.ทักษิณ ชินวัตร อดีตนายกรัฐมนตรี มีเงินฝากบัญชีประจำที่ธนาคารอายัดตามคำสั่งของ คตส. แค่ 1 หมื่นบาท 
ด้านนายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) และ นายเลอศักดิ์ จุลเทศ ผู้อำนวยการธนาคารออมสิน กล่าวว่า พ.ต.ท.ทักษิณ ไม่มีเงินที่ธนาคารตามที่มีการแจ้งอายัดไว้แต่อย่างใด...
ทั้งๆ ที่ คตส. ระบุว่ามีเงินในบัญชีธนาคารออมสิน 1.57 หมื่นล้านบาท และฝากไว้กับ ธ.ก.ส. 500 ล้านบาท...